EA este CONSILIERUL PERSONAL al ministrului AGRICULTURII!

TÂNĂRĂ DE SUCCES. O cheamă Maria Maruni Codrea și are doar 24 de ani. Sunt consilier personal la cabinetul domnului ministru pe partea de dezvoltare rurală, spune tânăra, cu o ascensiune fulminantă în Ministerul Agriculturii.

Maria Codrea este din Satu Mare, dar a absolvit Facultatea de Horticultură din cadrul Universității de Științe Agricole și Medicină Veterinară (USAMV) Cluj Napoca, universitate la care urmează, în prezent, două programe de master.

Tânăra, care mărturisește că a crescut într-o fermă, a fost deajuns să urmeze un internship (un stagiu de practică), în această vară, la Agenția de Finanțare a Investițiilor Rurale (AFIR) pentru a fi remarcată și pentru a i se propune să ocupe o funcție importantă în Ministerul Agriculturii. A fost numită pe 7 octombrie 2016 consilier în Ministerul Agriculturii pe partea de dezvoltare rurală.

Sunt consilier personal la cabinetul domnului ministru pe partea de dezvoltare rurală, declară Maria Codrea, pentru Sătmăreanul.

Maria Codrea alături de ministrul agriculturii Achim Irimescu

În perioada când am fost la internship, am avut ocazia să fac practică timp de două zile și la Cabinetul domnului ministru, iar în acele zile am văzut ce se întâmplă în minister și cum funcționează acesta. Am avut ocazia să-l cunosc și pe domnul ministru Achim Irimescu, care a fost foarte deschis și cât timp am fost acolo a încercat să-mi arate și să-mi explice cât mai multe lucruri. Mă bucur că am avut acea șansă de a sta de vorbă cu el și acum mă bucur foarte mult că fac parte din echipa lui, deoarece în fiecare zi învăț ceva, spune tânăra, pentru publicația smlive.ro.

Ce imagine are consilierul ministrului agriculturii Maria Codrea despre agricultura din România?

Din păcate, în România, cei mai mulți fermieri sunt peste 50 de ani. Tot respectul pentru ei, dar avem nevoie și de fermieri mai tineri, cu altă viziune și cu o putere mai mare de muncă. Fermierii trebuie să înțeleagă că nu putem să mai facem agricultura dupa ureche. Totul devine din ce în ce mai tehnologizat. În acest domeniu avem nevoie de oameni cu viziune, care să aibă un plan bine stabilit și pe care să-l ducă la capăt. E adevărat că e greu cu toată birocrația din România și din Europa, dar nu e imposibil. Ne trebuie doar voință și ceea ce facem, să facem cu suflet, declară Maria Codrea, pentru publicația smlive.ro.

Dacă tot a venit vorba despre tineri, consilierul are un sfat și pentru tinerii, de aceeași vârstă cu ea, care vor să se apuce de agricultură.

Înainte de a începe o afacere în domeniul agricol, trebuie să cerceteze piața, să vadă care sunt cerințele. Dacă vrei să faci bani din agricultură, trebuie să investești în sectorul în care nu este concurența foarte mare. Tinerii au o șansă mare de a începe o afacere în agricultură datorită proiectelor din PNDR. Atât România, cât și Comisia Europeană investesc foarte mult în tineri și-i încurajează să facă agricultură. Datoria tinerilor este sa se documenteze foarte bine, să învețe, să fie specialiști. Din păcate, în România lipsește foarte mult managementul fermei, dar și specialiștii, este convinsă tânăra.

Maria Codrea alături de primul ministru Dacian Cioloș

(Surse folosite: Sătmăreanul, smlive.ro, sursa foto: facebook personal)